Çmimi i naftës dhe burimet alternative të energjisë
Ndërsa në OPEC debatohet për nivelin e prodhimit të naftës, vende të tjera janë duke kërkuar burime alternative
Një marrëveshje e sapoarritur ndërmjet vendeve anëtare të OPEC-ut për të ulur nivelin e prodhimit të naftës, rriti çmimin e naftës bruto gjatë kësaj jave. Vendimi u mor pas gati dy vitesh rënieje të çmimit, që dëmtoi vendet prodhuese dhe kompanitë e tyre. Ekspertët e naftës në Uashington thonë se pavarësisht kostos së naftës, ekonomia më e madhe e botës duhet të kërkojë alternativa të tjera ndaj naftës së importuar. Përdorimi i një teknike komplekse të çpimit nëpërmjet injektimit, solli një rritje të prodhimit të naftës gjatë viteve të fundit në Shtetet e Bashkuara. Por ndërkohë, paqëndrueshmëria e rritjes ekonomike në Kinë dhe shtimi i makinave elektrike dhe hibride, si dhe i alternativave të tjera, ka ulur kërkesën për naftë. Në të kaluarën, vendet e OPEC-ut, të cilat prodhojnë 1/3-tën e naftës së botës, kanë ranë dakort të ulin nivelin e prodhimit. Në përputhje me ofertën dhe kërkesën, çmimet rrjedhimisht rriteshin. Një ekspert i energjisë në Uashington thotë se një manipulim i tillë i tregut dëmton tregjet e lira dhe iniciativën e udhëheqësve të biznesit në Perëndim. Zoti Diamond thotë se përgjysmimi i përdorimit të naftës do të ndihmonte sigurinë dhe begatinë e Shteteve të Bashkuara. Një tjetër analist, Simon French i firmës “Panmure Gordon”, mendon se kërkesa për naftë mund të mos jetë e vazhdueshme. Ndërkohë, Richard Hunter i firmës së investimeve “Wilson King” nuk është i bindur se OPEC-u do të bindë vendet e ndryshme anëtare të zbatojnë uljen e nivelit të prodhimit. Zbatimi i një marrëveshjeje që do të rriste çmimet kërkon negocime të vështira ndërmjet vendeve anëtare të OPEC-ut dhe vendeve të tjera naftëprodhuese.